**ТЕХНИЧКА СПЕЦИФИКАЦИЈА**

**ЈН број 42/22**

**Предмет јавне набавке је набавка радова - Санација и реконструкција моторног и лимарског одељења – II фаза**

**1. ОПИС РАДОВА:**

Санација и реконструкција моторног и лимарског одељења на к.п.786/1 К.О. Нови Сад 4 на основу Идејног пројекта (ИДП), Решења о одобрењу извођења радова и Пројекта за извођење (ПЗИ) – II фаза.

Радове извести на основу следеће техничке документације:

1. Идејног пројекта ИДП 02/00/2020 који је израдила фирма „Потез-инг“ из Новог Сада,
2. Решења о одобрењу извођења радова бр. ROP-NSD-20266-ISAWHA-2/2020 које је издала Градска управа за урбанизам и грађевинске послове града Новог Сада,
3. Пројекта за извођење PZI 02/00/2020 који је израдила фирма „Потез-инг“ из Новог Сада.
	1. **ПОСТОЈЕЋЕ СТАЊЕ**

Постојећи објекат, односно Лимарско и Моторно одељење као предмет пројекта санације и реконструкције у оквиру комплекса Наручиоца чини преднапрегнуто - армиранобетонска конструкција од три брода приземне спратности, са растером стубова од ~18м једног брода, дужине ~68м. У основи објекат заузима површину од 3862 m² бруто, од чега део који је предмет пројекта санације и реконструкције заузима површину од 2542 m² бруто. У функционалном смислу објекат је подељен у три независне целине: Лимарско одељење, Моторно одељење и одељење намењено перионици и дијагностици возила. Пројектом санације и реконструкције обухваћен је већи део објекта, односно Лимарско и Моторно одељење како је назначено у графичкој документацији. Визуелним прегледом објекта и конструкције установљено је да је објекат функционалан те да се у њему свакодневно обављају поменуте делатности. Носивост и стабилност основног конструктивног система није угрожена док је функционалност објекта у знатној мери отежана због застарелих елемената архитектуре. Постојеће инсталације су у доста лошем стању, технички застареле и енергетски неефикасне.

* 1. **НОВОПРОЈЕКТОВАНО СТАЊЕ**

Пројектом санације и реконструкције предвиђено је да се заменом машинске и електро опреме унапреди енергетска ефикасност објекта. Пројектом није предвиђено повећање капацитета потрошача у објекту, те се интервенције на машинским инсталацијама своде на замену дотрајале опреме и унапређење у енергетској ефикасности објекта, док се у електроенергетским инсталацијама интервенције у објекту односе на замену расвете и обезбеђење напајања новопројектоване машинске опреме. Предвиђени су и потпуно нови уређаји за грејање, вентилацију и климатизацију са циљем да се постигну што оптималнији услови рада у радионичким халама, а да притом буду и енергетски врло ефикасни.

Од унутрашњих радова на реконструкцији и санацији пројектом се обухватају радови на санацији бетонских површина на плафону након бушења и постављања анкера мембране крова, као и хигијенско кречење бочног зида и плафонских површина.

* 1. **УПОРЕДНО СТАЊЕ**

Циљ пројектом датог решења на санацији и реконструкцији Лимарског и Моторног одељења јесте повећање енергетског разреда објекта док функционалност, габарити и капацитет објекта остају непромењени.

1. **ТЕХНИЧКЕ СПЕЦИФИКАЦИЈЕ:**

**Понуђач** се обавезује да:

* обезбеди превентивне мере зе безбедан и здрав рад, у складу са законом;
* радове изводи на начин одређен уговором o јавној набавци, прописима и правилима струке, техничким нормативима и српским стандардима;
* организује контролу радова у теренским и погонским лабораторијама, или да повери ту контролу стручним организацијама које су за то уписане у судски регистар;
* утврди материјал, уређаје и техничку опрему, који одговарају српским техничким условима или еквивалентним стандардима и другим техничким прописима;
* врши квалитативно и квантитативно складиштење материјала;
* преузима сву одговорност за примљен и складиштен материјал;
* квалитет радова, материјала и уређаја који могу утицати на стабилност и сигурност објекта и квалитет целокупног објекта, односно радова, документује обрађеним резултатима испитивања или исправама издатим у складу са законом или прописима о техничким нормативима и српским стандардима или испитивањима предвиђеним у техничкој документацији;
* изводи радове према документацији на основу које је издато Решење о одобрењу за извођење радова, односно Пројекту за извођење, у складу са прописима, стандардима, укључујући стандарде приступачности техничким нормативима и стандарду квалитета који важе за поједине врсте радова, инсталације и опреме;
* организује градилиште на начин којим ће обезбедити приступ локацији, обезбеђење несметаног одвијања саобраћаја, заштиту околине за време трајања грађења;
* да обезбеди безбедност свих лица на градилишту, као и одговарајуће чување и обезбеђење градилишта, као и складишта материјала и слично, тако да се Наручилац ослобађа свих одговорности према државним органима и трећим лицима, што се тиче безбедности, прописа о заштити животне средине и радно-правних прописа за време укупног трајања извођења радова до предаје радова Наручиоцу;
* обезбеђује сигурност објекта, лица која се налазе на градилишту и околине (суседних објеката и саобраћајница);
* обезбеђује доказ о квалитету извршених радова, односно уграђеног материјала, инсталације и опреме;
* води грађевински дневник, грађевинску књигу и обезбеђује књигу инспекције;
* обезбеђује објекте и околину у случају прекида радова;
* на градилишту обезбеди уговор о санацији и реконструкцији, решење о одређивању одговорног извођача радова на градилишту и пројектну документацију, односно документацију на основу које се објекат санира и реконструише;
* у року од 8 календарских дана од дана пријаве градилишта осигура радове, материјал и опрему од уобичајених ризика до њихове пуне вредности и достави Наручиоцу полису осигурања, оригинал или оверену копију, са важношћу за цео период извођења радова;
* да у року од 8 календарских дана од дана пријаве градилишта достави Наручиоцу полису осигурања од одговорности према трећим лицима и стварима, оригинал или оверену копију са важношћу за цео период грађења објекта, у свему према важећим законским прописима;
* да писмено упозори Наручиоца, а по потреби и орган који врши надзор о наступању непредвиђених околности које су од утицаја на извођење радова и примену техничке документације (промена техничких прописа, стандарда и норми квалитета после извршене техничке контроле и слично);
* по завршетку радова повуче са градилишта раднике, уклони опрему, средства за рад и привремене објекте које је користио у току рада и очисти градилиште и објекат;
* изврши све друге обавезе наведене у спецификацији Наручиоца.

Понуђач је одговоран и обавезан за спровођење мера заштите од пожара и заштите на раду приликом извођења радова предвиђених уговором о јавној набавци, а у складу са Законом и то за све време припреме и извођења радова. Понуђач се такође обавезује да ће у случајевима ванредних догађаја који буду проузроковали оштећења на инфраструктури и опреми из делокруга радова по уговору, а која директно утичу на безбедност људи – грађана, иста хитно отклонити о свом трошку и о истима одмах обавестити Наручиоца.

Понуђач о завршетку радова који су предмет ове набавке обавештава Наручиоца и стручни надзор, најкасније седам дана пре завршетка радова, а дан завршетка радова уписује се у грађевински дневник.

Примопредаја радова се врши комисијски најкасније у року од седам дана од завршетка радова. Коначни обрачун радова се врши комисијски најкасније у року од 15 дана од завршетка радова. Комисију за примопредају радова и коначни обрачун чине три представника Наручиоца који су стручњаци из предметне области а нису учествовали у реализацији предмета уговора, и најмање по један представник стручног надзора и понуђача. Комисија сачињава записник о примопредаји радова. Комисија сачињава коначан обрачун радова. Понуђач је дужан да приликом примопредаје радова преда Наручиоцу попуњене одговарајуће табеле свих уграђених материјала са приложеним атестима. Понуђач је дужан да приликом примопредаје радова преда Наручиоцу Изјаву да су радови изведени сагласно пројектно-техничкој документацији, а у супротном Пројекат изведеног објекта.

Ако се од стране стручног надзора уписом у грађевински дневник утврди да радови понуђача имају недостатке у квалитету и грешке, понуђач је дужан да приступи отклањању тих недостатака у року од два дана, те да исте отклони у примереном року. Уколико понуђач не отклони констатоване недостатке у квалитету и грешке у наведеном року, Наручилац ће активирати средство обезбеђења за извршење уговорних обавеза.

Ако Наручилац, због закашњења у извођењу или предаји изведених радова, као и неиспуњавања обавеза понуђача из уговора о јавној набавци, претрпи штету која је већа од износа уговорне казне, може захтевати накнаду штете, односно поред уговорне казне и разлику до пуног износа претрпљене штете.

Квалитет материјала и рада понуђача мора одговарати пројекту, одговарајућим техничким прописима, стандардима и нормама у грађевинарству. Сва доказивања квалитета уграђеног материјала (атести, прописана мерења и лабораторијска испитивања, пробе на градилишту и пробна оптерећења у случају када прописи то захтевају), а која су прописана пројектом и одговарајућим техничким прописима падају на терет понуђача и не плаћају се посебно. За укупан уграђени материјал понуђач мора да достави Наручиоцу сертификате квалитета и атесте који се захтевају по важећим прописима и мерама за објекте те врсте у складу са пројектном документацијом. Понуђач је одговоран уколико употреби материјал који не одговара траженом квалитету.

Наручилац може, у складу са чланом 160. став 1. тачка 1) ЗЈН, током трајања уговора о јавној набавци, повећати обим предмета набавке, с тим да се вредност уговора може повећати максимално до 15% од укупне вредности првобитно закљученог уговора.

Уколико се у техничкој документацији у означавању добара или радова одређене производње, извора или градње наводи одређени робни знак, патент, тип или произвођач, понуђач може понудити и другу врсту, истих или бољих техничких карактеристика.

Уколико се током извођења уговорених радова појави потреба за извођењем вишка радова, понуђач је дужан да о томе одмах, писаним путем, обавести стручни надзор и Наручиоца. Понуђач није овлашћен да мења обим уговорених радова односно да изведе вишак радова без писане сагласности стручног надзора, односно коначне сагласности Наручиоца.

Уколико се у току изградње појаве вишкови и мањкови радова, који у укупном збиру не прелазе укупно уговорени износ, исплата тих радова извршиће се по понуђеним јединичним ценама. Уколико укупан збир вишкова и мањкова радова прелази укупно уговорени износ, исплата тих радова извршиће се по јединичним ценама из усвојене понуде, на основу измене уговора у складу са чланом 157. став 5. Закона о јавним набавкама.

Наручилац задржава право да смањи уговорени обим радова, о чему је дужан да у писаној форми извести понуђача. У случају када се смањи уговорени обим послова на захтев Наручиоца, плаћање изведених радова извршиће се сразмерно њиховом обиму.

Кoмплетну документацију неопходну за оверу ситуације: листове грађевинског дневника, листове грађевинске књиге, одговарајуће атесте за уграђени материјал и набавку опреме, динамички план са пресеком стања радова и предлог мера за отклањање евентуалних кашњења у реализацији и другу документацију понуђач доставља стручном надзору, с тим да се у супротном неће извршити плаћање тих позиција, што понуђач признаје без права на приговор.

У јединичним ценама поред вредности уграђеног материјала и трошкова извођења радова треба да су обухваћени, и не плаћају се посебно, и сви остали трошкови везани за извођење радова по пројекту и предмеру, а то су :

* сви припремни и завршни радови (рачунајући и израду радионичке документације, разних скица, шема и детаља);
* сав спољни и унутрашњи транспорт материјала, елемената до места уграђивања, осим у случајевима када то предмером није посебно предвиђено;
* све потребне помоћне скеле за унутрашњи транспорт и разношење материјала до објекта, по објекту и уз објекат, за бетонирање, монтажу, зидање, унутрашње и спољно малтерисање и занатске радове;
* све мере заштите пролазника (ограде, завесе, пешачки тунели);
* све технолошке и заштитне мере за извођење радова на ниским и високим температурама;
* свакодневно чишћење радне површине од отпадака и шута са одвозом са градилишта;
* трошкови осигурања;
* понуђач је дужан да изведене радове чува и по потреби заштити од атмосферских утицаја до примопредаје објекта;
* завршно чишћење објекта са чишћењем застакљених површина.

Све фазе извођења радова морају се извршавати координирано уз предузимање мера заштите изведених фаза радова ради заштите од могућих оштећења приликом извођења наредних фаза. Никакви трошкови поправки оштећених, те штемовања или рушења погрешно изведених радова, неће се признавати нити посебно плаћати.

**Наручилац** се обавезује да:

* приликом закључења уговора о јавној набавци, понуђачу преда инвестиционо-техничку документацију и решење о одобрењу извођења радова;
* да најкасније 15 дана од закључења уговора о јавној набавци достави надлежној инспекцији рада пријаву градилишта, а копију пријаве постави на видно место на градилишту;
* да понуђача уведе у посао као и да му обезбеди несметан прилаз градилишту;
* да пре почетка рада на градилишту писаним актом одреди координатора за безбедност и здравље на раду у фази извођења радова и да обезбеди израду Плана превентивних мера.

**Стручни надзор**

Наручилац ће писаним путем обавестити понуђача о лицима која ће вршити стручни надзор уз обавезно достављање решења о вршењу надзора, фотокопија лиценци и контакт телефона надзорних органа.

Стручним надзором се обезбеђује:

* контрола да ли се радови изводе према одобрењу за изградњу и техничкој документацији на основу које је извршена пријава почетка радова;
* контрола и провера квалитета извођења свих врста радова и примена прописа, стандарда и техничких норматива, те контрола количина према пројектној документацији;
* провера да ли постоје докази о квалитету материјала (атести);
* контрола да ли се радови изводе према уговореној динамици о чему ће благовремено обавештавати Наручиоца;
* давање упутстава понуђачу;
* сарадња са понуђачем ради обезбеђења технолошких и организационих решења за извођење радова и решавање других питања која се појаве у току извођења радова.

**Технички преглед објекта**

За технички преглед објекта понуђач је дужан да благовремено припреми и да на увид Наручиоцу и надзорном органу сву потребну документацију у складу са прописима.

Уколико Комисија за технички преглед у свом извештају констатује примедбе на изведене радове, понуђач је у обавези да их отклони у року који предложи комисија. По добијању позитивног извештаја комисије за технички преглед, Наручилац и понуђач ће без одлагања, а најкасније у року од седам дана приступити примопредаји и коначном обрачуну изведених радова. Записник о примопредаји изведених радова потписују Наручилац, понуђач и Надзорни орган.

**Захтеви из безбедности и здравља на раду:**

Понуђач је дужан да обезбеди спровођење мера безбедности и здравља на раду у складу са Законом о безбедности и здрављу на раду ( „Сл. гласник РС“, бр.101/05, 91/15 и 113/17 - др. Закон), Уредбом о безбедности и здрављу на раду на привременим или покретним градилиштима („Службени гласник РС”, број. 14/2009, 95/2010, 98/2018) и другим важећим прописима у Републици Србији, који су у вези са предметним радовима.

Понуђач је одговоран и обавезан за спровођење мера заштите од пожара и заштите на раду приликом извођења радова предвиђених овим уговором, а у складу са Законом и то за све време припреме и извођења радова. Понуђач се такође обавезује да ће у случајевима ванредних догађаја који буду проузроковали оштећења на инфраструктури и опреми из делокруга радова по овом уговору, а која директно утичу на безбедност људи – грађана, иста хитно отклонити о свом трошку и о истима одмах обавестити Наручиоца.

**Детаљна спецификација врсте и количине радова наведена је у Техничкој спецификацији.**